מתוך 84 תזכירי חוק שהגישה הממשלה, 70 מהם לא היו פתוחים להערות הציבור לזמן הנדרש • עו"ד הידי נגב, מנהל מחלקת מדיניות וחקיקה בתנועה לאיכות השלטון: "חקיקה באופן חפוז מבלי אפשרות להעיר ולטייב את הצעות החוק, בהכרח מביא לחקיקה רעה יותר ופוגענית יותר כלפי האזרחים"
כל מי שצפה בכנס החורף האחרון בדיוני הוועדות בכנסת לא היה יכול שלא להבחין בנסיונות החקיקה המהירים של הקואליציה, בכלים שבהם נקטו יו"ר הוועדות על מנת להשתיק את האופוזיציה, ובהצבעות הטכניות של הח"כים בוועדות ובמליאה עצמה, ללא אישור להפעיל כל שיקול דעת עצמאי משלהם. אלו אינן טקטיקות ייחודיות לממשלה הזו, אך הן היו בולטות על רקע המהלכים הדרמטיים. כעת, מנתונים של התנועה לאיכות השלטון עולה שבליץ החקיקה הפוגע בדיון המהותי לא פסח גם בכל הנוגע להליכי החקיקה בממשלה עצמה – רק שהפעם, במקום להשתיק את האופוזיציה, היא השתיקה את הציבור.  בכל הליך של הצעת חוק ממשלתית, ישנו שלב המחייב את הממשלה להשאיר זמן  לציבור (מינימום 21 יום) לעיין בהצעה ולהגיב עליה. זאת מתוך הבנה שעל הממשלה להיות קשובה לציבור ולגופים אזרחיים, ולקחת בחשבון את הערותיהם. בניגוד לחוקים שמעבירה הכנסת, שעוברים בשלוש קריאות, החוקים של הממשלה עוברים רק בשניים, וככלל, סיכוייהם לעבור גבוהים מאוד, לכן השלב שבו טיוטות החוק מופצות לציבור מאפשר לו לבחון לעומק את השלכות החקיקה, להתריע כאשר זכויותיו נפגעות ולהביא לשיפור ההצעה.  ואולם, במהלך חמשת החודשים הראשונים להשבעת הממשלה הנוכחית (מיום 2022.12.29 ועד 2023.5.10), מצאה התנועה לאיכות השלטון שרק 14 מתוך 84 תזכירי חוק לעיון הציבור הופצו למשך 21 ימים, בעוד ש-70 תזכירים הופצו בזמן מקוצר – חלקם אף לימים ספורים בלבד.  כך למשל תזכיר חוק שקבע כללים לחישוב קצבת הבטחת הכנסה להורים עצמאיים, נושא סבוך שנדרש זמן להגות בו, הופץ להערות הציבור לחמישה ימים בלבד. ככלל, ליועמ"ש יש אמנם אפשרות חוקית לקצר את הזמן להערות הציבור, אך הוא בעצמו קבע בעבר שזו פרקטיקה לא מקובלת, ויש להימנע ממנה ככל האפשר. והנה החריג הפך לכלל, והיועמש"ית גלי בהרב-מיארה ומשניה באופן שיטתי מאשרים לבקשות הממשלה להפיץ תזכירי חוק לזמן מועט, ומשאירים את הציבור עם מעט מידי זמן לתגובה או היערכות לבאות. "מהמחקר שערכנו עולה תמונת מצב של זלזול ופגיעה בזכויות הציבור להגן על עצמו מפני חקיקת הממשלה", מבהיר עו"ד הידי נגב, מנהל מחלקת מדיניות וחקיקה בתנועה לאיכות השלטון. "הצעות החוק הממשלתיות האלה שנדרשות לפי פסיקת בית המשפט העליון להתפרסם להערות, הן בעלות השלכות רוחב עצומות וחקיקתן באופן חפוז מבלי אפשרות להעיר ולטייב את ההצעה, בהכרח מביא לחקיקה רעה יותר ופוגענית יותר כלפי האזרחים. במכתב ששלחנו ליועצת המשפטית לממשלה, ולמזכיר הממשלה, אנחנו דורשים להפסיק עם הפרקטיקה הזו של חקיקה חפוזה ולעמוד בכללים שהם עצמם קבעו". הייעוץ המשפטי לממשלה סירב להתייחס לעניין. 